
R A P O R T

asupra propunerii legislative pentru modificarea şi completarea Legii nr. 309/2002 privind recunoaşterea şi acordarea unor drepturi persoanelor care au efectuat stagiul militar în cadrul Direcţiei Generale a Serviciului Muncii în perioada 1950-1961
1. În conformitate cu prevederile art.95 din Regulamentul Camerei Deputaţilor, republicat, Comisia pentru muncă şi protecţie socială a fost sesizată în fond, în procedură obişnuită, în vederea examinării şi întocmirii raportului, cu propunerea legislativă pentru modificarea şi completarea Legii nr. 309/2002 privind recunoaşterea şi acordarea unor drepturi persoanelor care au efectuat stagiul militar în cadrul Direcţiei Generale a Serviciului Muncii în perioada 1950-1961, trimisă cu adresa nr. P.l.x.855 din 13 noiembrie 2006.
La întocmirea prezentului raport Comisia a avut în vedere avizele:

· Consiliului Legislativ (nr.863 - favorabil)

· Consiliului Economic şi Social (nr.1337 - negativ)
· Comisiei juridice, de disciplină şi imunităţi (nr.31/1348 - negativ)
· Comisiei pentru apărare, ordine publică şi siguranţă naţională (nr.32/723 - favorabil)
precum şi punctul de vedere al Guvernului (nr.1945 - negativ).
Propunerea legislativă are ca obiect de reglementare modificarea şi completarea  Legii nr. 309/2002 privind recunoaşterea şi acordarea unor drepturi persoanelor care au efectuat stagiul militar în cadrul Direcţiei Generale a Serviciului Muncii în perioada 1950-1961, cu modificările şi completările ulterioare, iniţiatorii urmărind, în principal, ca de prevederile acestei legi să beneficieze toate persoanele care au efectuat stagiul militar în perioada 14 ianuarie 1950 – 28 februarie 1961, în cadrul unităţilor de muncă, indiferent de subordonarea ministerială a acestora.
Comisia propune Plenului Camerei Deputaţilor respingerea iniţiativei legislative din următoarele considerente:

1. Sfera beneficiarilor nu poate fi extinsă prin raportarea la denumirea meseriei sau ocupaţiei, deoarece prevederile Legii nr.309/2002 acordă drepturile respective celor care au satisfăcut stagiul militar în cadrul Direcţiei Generale a Serviciului Muncii după un criteriu de apartenenţă şi nu ocupaţional.
2.Deosebirea esenţială dintre persoanele care au efectuat stagiul militar în cadrul Direcţiei Generale a Serviciului Muncii şi cele care l-au efectuat în cadrul Ministerului Forţelor Armate, în detaşamentele de muncă necombatante, este dată de statutul fiecărei categorii şi nu de activitatea în sine desfăşurată în perioada respectivă.

3. Adoptarea acestei propuneri legislative ar conduce la inechităţi şi forme de discriminare între categorii de persoane cu situaţii juridice similare, atât în rândul militarilor conscriptibili, care au desfăşurat acelaşi gen de activităţi şi în aceleaşi condiţii după anul 1961, cât şi între militarii cu alte specialităţi, din unităţile cu profil economic, şi chiar cei încadraţi în unităţi de arme înainte de 1961.
2. Propunerea legislativă face parte din categoria legilor ordinare, conform prevederilor art.73 alin.(1) din Constituţia României, republicată. 

3. La dezbaterea propunerii legislative au participat, în conformitate cu prevederile art.55 din Regulamentul Camerei Deputaţilor, republicat:

 din partea Guvernului: 

- Dl. Mihai Şeitan – Preşedinte, Casa Naţională de Pensii şi alte Drepturi de Asigurări Sociale;
- D-na Aurora Hidec – Consilier juridic, Ministerul Apărării;
- Mr. Mihai Dănilă – Consilier juridic, Ministerul Apărării. 
4. La lucrările comisiei au fost prezenţi 17 deputaţi, din totalul de 19 membri ai comisiei.

Raportul comisiei a fost adoptat cu 7 voturi pentru respingerea iniţiativei, 3 abţineri şi 3 voturi împotriva respingerii. 

5. Propunerea legislativă a fost respinsă de Senat în şedinţa din 8 noiembrie 2006.
6. Potrivit prevederilor art.75 din Constituţia României, republicată, şi ale art.92 din Regulamentul Camerei Deputaţilor, republicat, Camera Deputaţilor este Cameră decizională.

În urma dezbaterii în şedinţa din 13 decembrie 2006, Comisia propune  respingerea propunerii legislative.

